   РАЗЯСНЕНИЕ № 96-00-362 от 12.08.2011 г. относно данъчно третиране на сумите, които се получават във връзка с финансиране на различни програми

   НАЦИОНАЛНА АГЕНЦИЯ ЗА ПРИХОДИТЕ

   чл. 18, 

чл. 53 ЗКПО, 

чл. 12, 

чл. 15, 

чл. 26 ЗДДС

   В Дирекция "ОУИ" - ........ постъпи писмено запитване с вх. №....... 2.08.2011 г. от......, относно прилагането на ЗДДС и ЗКПО. Изложена е следната фактическа обстановка:

 Дружеството участва с проект към Министерството на икономиката, енергетиката и туризма по оперативна програма "Развитие на конкурентноспособността на българската икономика" 2007-2013 г. към Европейски фонд за регионално развитие. Проектът е в размер на 1 300 000 лв. и е съфинансиране със собствени средства, т.е. 300 000 лв. са собствени на дружеството средства, а 1 000 000 лв. ще е финансиране по горепосочената програма.

 Фирмата се занимава с продажба на билети за театри и е регистрирана културна организация към Министерството на културата. Сделките, които осъществява, са освободени съгласно ЗДДС. Проектът е за изграждане на софтуерна система за продажба и резервации на билети за театър.

 Поставени са следните въпроси:

   1. Финансирането по тази програма облага ли се с ДДС и длъжно ли е дружеството да се регистрира по ЗДДС? Полученото финансиране след регистрацията по ДДС ще се облага ли с данък?

   2. Финансирането по тази програма приход ли е по ЗКПО?

 Предвид изложената фактическа обстановка, съобразявайки относимата нормативна уредба, както и факта, че не е приложен договор, по зададените от Вас въпроси, изразяваме следното принципно становище:

 По ЗДДС:

 Оперативните програми представляват стратегия за развитие и набор от приоритети в дадена сфера. За постигането на залегналите в програмата приоритети, бенефициентите по програмата получават финансиране.

 Следва да се има предвид, че при сключване на договори в изпълнение на проекти, като например проекти по Оперативните програми, съфинансирани от Структурните фондове и Кохезионния фонд на Европейския съюз, е налице единствено безвъзмездно предоставяне на парични средства на определено лице.

 Съгласно чл. 96, ал. 1 от ЗДДС, всяко данъчно задължено лице с облагаем оборот 50 000 лв. или повече за период не по-дълъг от последните 12 последователни месеца преди текущия месец е длъжно в 14-дневен срок от изтичането на данъчния период, през който е достигнало този оборот, да подаде заявление за регистрация по този закон. По смисъла на ал. 2 от същия член, облагаемият оборот е сумата от данъчните основи на извършените от лицето облагаеми доставки, включително облагаемите с нулева ставка, доставки на финансови услуги по чл. 46 и доставки на застрахователни услуги по чл. 47.

 Облагаема доставка, съгласно чл. 12, ал. 1 от ЗДДС е всяка доставка на стока или услуга по смисъла на чл. 6 и 9, когато е извършена от данъчно задължено лице по този закон и е с място на изпълнение на територията на страната, както и доставката, облагаема с нулева ставка, извършена от данъчно задължено лице, освен в случаите, в които този закон предвижда друго.

 В съответствие с разпоредбата на чл. 26, ал. 3, т. 2 от ЗДДС, в случай, че субсидиите и финансиранията са пряко свързани с доставката, с тях се увеличава данъчната основа на доставката.

 Дефиниция на понятието "субсидии и финансирания, пряко свързани с доставка" е дадена в § 1, т. 15 от ДР на ЗДДС. В нея е посочено, че субсидии и финансирания, пряко свързани с доставка са субсидиите и финансиранията, чието отпускане е пряко обвързано с цената на предоставяни стоки или услуги. Не са субсидии и финансирания, пряко свързани с доставка, субсидиите и финансиранията, предназначени единствено за:

   а) покриване на загуби;

   б) финансиране на разходи, включително за придобиване или ликвидация на активи.

 Предвид гореизложеното, в случай, че получените от Вас средства не са пряко обвързани с цената на предоставяни стоки или услуги, то същите не се включват в данъчната основа по смисъла на чл. 26, ал. 3, т. 2 от закона. Следователно същите не участват при формиране на облагаем оборот по смисъла на чл. 96, ал. 1 и ал. 2 от ЗДДС.

 Във връзка с облагане с данък по ЗДДС, следва да се има предвид следното:

 Регистрирано по ЗДДС лице има задължения по този закон по смисъла на чл. 82, когато е доставчик по облагаема доставка, а именно - при прехвърляне на собственост върху стока, извършване на услуга или авансово пращане по тях.

 По ЗКПО:

 В Закона за корпоративното подоходно облагане /ЗКПО/ не е регламентирано специално данъчно третиране на сумите, които се получават във връзка с финансиране на различни програми.

 За целите на счетоводното третиране на приходите от финансиране следва да имате предвид разпоредбите на Закона за счетоводство и приложимите счетоводни стандарти и по-конкретно СС 20 "Отчитане на правителствените дарения и оповестяване на правителствената помощ". Предвид поставения в запитването въпрос Ви уведомяваме, че НАП не може да отговаря на въпроси, свързани със счетоводното третиране на стопанските операции. Такава компетентност притежава Дирекция "Данъчна политика" към Министерство на финансите. В тази връзка, при условие, че имате конкретни въпроси, свързани с прилагането на счетоводни стандарти или конкретни счетоводни записвания може да поставите допълнителни въпроси, които ще бъдат пренасочени към Дирекция "Данъчна политика" за отговор по компетентност, като посочите приложимите от дружеството счетоводни стандарти - национални или международни.

 Съгласно чл. 18 от ЗКПО данъчен финансов резултат е счетоводният финансов резултат, преобразуван по реда на този закон. Приходите получени от финансиране участват при формирането на счетоводния финансов резултат и чрез преобразуване се формира данъчния финансов резултат. На основание чл. 19 от ЗКПО данъчната основа за определяне на корпоративния данък е данъчната печалба, която подлежи на облагане с 10% корпоративен данък (чл. 20 от ЗКПО).

 При формиране на данъчен амортизируем актив следва да имате предвид разпоредбата на чл. 53, ал. 1 от ЗКПО, съгласно която данъчната амортизируема стойност е историческата цена на актива, намалена с включените в нея начислени провизии и дарения, свързани с актива.

